Title: ระเบียบคณะกรรมการพัฒนาที่ดินว่าด้วยวิธีการปฏิบัติหน้าที่ของคณะอนุกรรมการพัฒนาที่ดินจังหวัด พ.ศ. 2553

ระเบียบคณะกรรมการพัฒนาที่ดิน

ระเบียบคณะกรรมการพัฒนาที่ดิน
ว่าด้วยวิธีการปฏิบัติหน้าที่ของคณะอนุกรรมการพัฒนาที่ดินจังหวัด
พ.ศ. ๒๕๕๓

ด้วยในคราวประชุมคณะกรรมการพัฒนาที่ดิน
ครั้งที่ ๑/๒๕๕๓ เมื่อวันที่ ๒๑ มกราคม ๒๕๕๓
ที่ประชุมได้มีมติให้คณะกรรมการพัฒนาที่ดินออกระเบียบวิธีการปฏิบัติหน้าที่ของคณะอนุกรรมการพัฒนาที่ดินจังหวัด
เพื่อปฏิบัติให้เป็นไปตามพระราชบัญญัติพัฒนาที่ดิน พ.ศ. ๒๕๕๑

อาศัยอำนาจตามความในมาตรา
๙ (๘) และมาตรา ๑๑ แห่งพระราชบัญญัติพัฒนาที่ดิน พ.ศ. ๒๕๕๑ คณะกรรมการพัฒนาที่ดิน
จึงออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบคณะกรรมการพัฒนาที่ดินว่าด้วยวิธีการปฏิบัติหน้าที่ของคณะอนุกรรมการพัฒนาที่ดินจังหวัด
พ.ศ. ๒๕๕๓

ข้อ
๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ 
ให้คณะอนุกรรมการพัฒนาที่ดินจังหวัดมีอำนาจหน้าที่ ดังต่อไปนี้
(๑)
พิจารณากลั่นกรองการจำแนกประเภทที่ดิน
(๒)
พิจารณากลั่นกรองการประกาศกำหนดเขตสำรวจที่ดิน
การประกาศเขตสำรวจการอนุรักษ์ดินและน้ำ
และประกาศเขตสำรวจเพื่อกำหนดบริเวณการใช้ที่ดิน
(๓)
พิจารณากลั่นกรองการวางแผนการใช้ที่ดิน การพัฒนาที่ดิน การกำหนดบริเวณการใช้ที่ดิน
และการกำหนดเขตการอนุรักษ์ดินและน้ำ
(๔)
พิจารณากลั่นกรองการประกาศเขตสำรวจควบคุมการใช้ที่ดินที่มีการใช้
หรือทำให้เกิดการปนเปื้อนของสารเคมีหรือวัตถุอื่นใดที่จะทำให้ที่ดินเกิดความเสื่อมโทรมต่อการใช้ประโยชน์ทางการเกษตร
และการประกาศเขตควบคุมการใช้ที่ดิน
(๕)
แต่งตั้งบุคคลหรือคณะทำงานได้ตามความจำเป็น
(๖)
รายงานผลการพิจารณากลั่นกรองต่อคณะกรรมการให้ความเห็นชอบ
(๗)
ปฏิบัติหน้าที่อื่นตามที่คณะกรรมการมอบหมาย

ข้อ
๔ 
ในการพิจารณาดำเนินการตามอำนาจหน้าที่ของคณะอนุกรรมการพัฒนาที่ดินจังหวัดตามข้อ
๓ ในส่วนที่เกี่ยวกับการจำแนกประเภทที่ดิน ตามมาตรา ๙ (๑)
การประกาศกำหนดบริเวณการใช้ที่ดิน การประกาศกำหนดเขตอนุรักษ์ดินและน้ำ
การประกาศควบคุมการใช้ที่ดินตามมาตรา ๑๒ มาตรา ๑๓ มาตรา ๑๔
เพื่อกำหนดมาตรการอย่างใดอย่างหนึ่ง ตามมาตรา ๑๕ แห่งพระราชบัญญัติพัฒนาที่ดิน
พ.ศ. ๒๕๕๑ นั้น ให้คณะอนุกรรมการพัฒนาที่ดินจังหวัดแต่งตั้งคณะทำงานเฉพาะเรื่องขึ้น
ประกอบด้วยส่วนราชการที่เกี่ยวข้องเพื่อดำเนินการรวบรวมข้อมูล
ตรวจสอบข้อเท็จจริงในพื้นที่
รวมทั้งการรับฟังความคิดเห็นของประชาชนแล้วจัดทำรายงานผลการดำเนินการเสนอต่อคณะอนุกรรมการพัฒนาที่ดินจังหวัดเพื่อประกอบการพิจารณา

ข้อ
๕ 
เมื่อคณะอนุกรรมการพัฒนาที่ดินจังหวัดได้รับรายงานผลการตรวจสอบข้อเท็จจริงจากคณะทำงานเฉพาะเรื่องแล้วให้ดำเนินการจัดประชุมเพื่อพิจารณาภายใน
๔๕ วัน นับแต่วันที่ได้รับเรื่อง ผลเป็นประการใดให้รายงานต่อคณะกรรมการพัฒนาที่ดิน

ข้อ
๖  ในการประชุมคณะอนุกรรมการพัฒนาที่ดินจังหวัดให้นำบทบัญญัติว่าด้วยคณะกรรมการที่มีอำนาจดำเนินการพิจารณาทางปกครองตามกฎหมายว่าด้วยวิธีปฏิบัติราชการทางปกครองมาใช้บังคับแก่การประชุมของคณะอนุกรรมการพัฒนาที่ดินจังหวัดโดยอนุโลม

ข้อ
๗ 
ให้อธิบดีกรมพัฒนาที่ดินรักษาการตามระเบียบนี้

ประกาศ ณ วันที่ ๑๑
มีนาคม พ.ศ. ๒๕๕๓
ศุภชัย  โพธิ์สุ
รัฐมนตรีช่วยว่าการกระทรวงเกษตรและสหกรณ์
ปฏิบัติราชการแทน
รัฐมนตรีว่าการกระทรวงเกษตรและสหกรณ์
ประธานกรรมการพัฒนาที่ดิน

วิชพงษ์/ผู้จัดทำ
๔ เมษายน ๒๕๕๖

[๑] ราชกิจจานุเบกษา
เล่ม ๑๒๗/ตอนพิเศษ ๔๔ ง/หน้า ๑/๗ เมษายน ๒๕๕๓